
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)


Τετάρτη, 2 Σεπτεμβρίου 2026

ΔΕΛΤΙΟ ΤΥΠΟΥ

Έρευνες προς εντοπισμό αγνοούμενου χειριστή ιστιοσανίδας στο Ηράκλειο – Θάνατοι λουόμενων στη Γλυφάδα, στο Ρέθυμνο και στο Παράλιο Άστρος – Συνέχεια ενημέρωσης αναφορικά με τον εντοπισμό και διάσωση 33 αλλοδαπών στη Γαύδο την 01/09/2026 – Διακομιδές ασθενών 

Τις μεσημβρινές ώρες χθες, ενημερώθηκε η Λιμενική Αρχή του Ηρακλείου, ότι ένας 71χρονος ημεδαπός, είχε μεταβεί για διενέργεια ιστιοσανίδας τις μεσημβρινές ώρες την 31.08.2026 στη θαλάσσια περιοχή μεταξύ κόλπου Ηρακλείου και νήσου «ΝΤΙΑ» και έκτοτε αγνοούταν. Υπό τον συντονισμό του Ενιαίου Κέντρου Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., εκκίνησαν έρευνες από δύο Περιπολικά σκάφη Λ.Σ.-ΕΛ.ΑΚΤ. (ΠΛΣ), ένα σκάφος Ε.Ο.Δ., ένα καταδυτικό σκάφος, ένα σκάφος αναψυχής, ενώ παράλληλα απογειώθηκαν ένα αεροσκάφος Λ.Σ.-ΕΛ.ΑΚΤ. και εναέριο μέσο της δύναμης FRONTEX, με αρνητικά μέχρι στιγμής αποτελέσματα. Παράλληλα ενημερώθηκαν παραπλέοντα Α/Κ σκάφη και επαγγελματικά-τουριστικά (Ε/Π–Τ/Ρ) σκάφη που δραστηριοποιούνται στην περιοχή. Οι έρευνες συνεχίστηκαν κατά τη διάρκεια της νύχτας από ένα ΠΛΣ και ένα ρυμουλκό (Ρ/Κ) πλοίο με επιβαίνων στέλεχος Λ.Σ.-ΕΛ.ΑΚΤ.. Οι έρευνες συνεχίζονται, ενώ τυχόν εξελίξεις θα γνωστοποιηθούν με νεότερο Δελτίο Τύπου. 

*****

Τις απογευματινές ώρες χθες, ενημερώθηκε η Λιμενική Αρχή του Σαρωνικού για την ανάσυρση ενός 70χρονου ημεδαπού, χωρίς τις αισθήσεις του, από τη θαλάσσια περιοχή της Α’ παραλίας Γλυφάδας. Στον 70χρονο αρχικά παρασχέθηκαν οι πρώτες βοήθειες από ναυαγοσώστες της παραλίας και διασώστη του ΕΚΑΒ και στη συνέχεια διεκομίσθη με ασθενοφόρο όχημα του ΕΚΑΒ στο Γενικό Νοσοκομείο «ΑΣΚΛΗΠΙΕΙΟ» Βούλας, όπου διαπιστώθηκε ο θάνατός του. Από το Λιμεναρχείο Σαρωνικού που διενεργεί την προανάκριση, παραγγέλθηκε η διενέργεια νεκροψίας - νεκροτομής στην Ιατροδικαστική Υπηρεσία Πειραιά.
*****

Τις απογευματινές ώρες χθες, ενημερώθηκε η Λιμενική Αρχή του Ρεθύμνου για την ανάσυρση ενός 70χρονου αλλοδαπού (υπηκόου Πολωνίας), χωρίς τις αισθήσεις του, από τη θαλάσσια περιοχή της παραλίας «ΠΛΑΤΑΝΙΑ» Ρεθύμνου. Στον 70χρονο αρχικά παρασχέθηκαν οι πρώτες βοήθειες από ναυαγοσώστη της παραλίας και στη συνέχεια διεκομίσθη με ασθενοφόρο όχημα του ΕΚΑΒ στο Γενικό Νοσοκομείο Ρεθύμνου, όπου διαπιστώθηκε ο θάνατός του. Από το Λιμεναρχείο Ρεθύμνου που διενεργεί την προανάκριση, παραγγέλθηκε η διενέργεια νεκροψίας - νεκροτομής.

*****
Τις απογευματινές ώρες χθες, ενημερώθηκε η Λιμενική Αρχή του Παράλιου Άστρους για τον εντοπισμό άνδρα χωρίς τις αισθήσεις του, ο οποίος είχε εισέλθει νωρίτερα στη θάλασσα στην παραλία έξωθεν του λιμένα Παράλιου Άστρους. Αμέσως, στελέχη της οικείας Λιμενικής Αρχής μετέβησαν στο σημείο, όπου εντόπισαν τον 76χρονο ημεδαπό και τον ανέσυραν με την συνδρομή κλιμακίου του ΕΚΑΒ και λουομένων. Στον άνδρα αρχικά παρασχέθηκαν οι πρώτες βοήθειες με τη μέθοδο της  καρδιοπνευμονικής αναζωογόνησης (ΚΑΡΠΑ) και στη συνέχεια διακομίστηκε στο Κέντρο Υγείας Παράλιου Άστρους, όπου διαπιστώθηκε ο θάνατός του. Από το Γ’ Λιμενικό Τμήμα Παράλιου Άστρους του Λιμεναρχείου Ναυπλίου που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Πελοποννήσου. 
*****

Συνέχεια ενημέρωσης:
Αναφορικά με τον εντοπισμό και τη διάσωση 33 αλλοδαπών, στα θαλάσσια περιοχή 10 ν.μ. νότια της Γαύδου τις πρώτες πρωινές ώρες την 01.09.2026, συνελήφθη ένας 20χρονος αλλοδαπός (υπήκοος Ν. Σουδάν) για παράβαση του Ν. 3386/2005 «Παράνομη είσοδος στη χώρα», του Ν. 5038/23 «Διευκόλυνση», του Ν. 5275/2026 «Προώθηση πολιτικών νόμιμης μετανάστευσης» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. Προανάκριση διενεργείται από το Κεντρικό Λιμεναρχείο Χανίων.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-39χρονης, από το λιμάνι της Σκύρου στο λιμάνι της Κύμης, με το Ε/Π-Τ/Ρ «ΚΥΜΟΘΟΗ» Ν. Ραφήνας 73 και 
-28χρονης και 51χρονης, από το λιμάνι της Θάσου στο λιμάνι της Κεραμωτής Καβάλας, με το Ε/Γ-Ο/Γ «ΑΓΙΟΣ ΠΑΝΤΕΛΕΗΜΩΝ» Ν. Π. 10553.

